Vrystaat-dubbelmoord: Bejaardes albei in kop geskietArgieffoto: Kent Williamson Die Vrystaat-polisie het meer inligting bekend gemaak nadat die liggame van ŉ bejaarde egpaar Dinsdag op hul plaas in die Vanstadensrus-omgewing, tussen Zastron en Wepener, gevind is. Sers. Mosili Ntsika, polisiewoordvoerder, het aan Maroela Media bevestig die egpaar se huiswerker het vanoggend op die egpaar afgekom en dadelik die polisie ontbied. “Die egpaar is albei met ŉ kopwond in hul slaapkamer aangetref. Hulle was albei in hul stoele vasgebind,” het Ntsika gesê. Ntsika het gesê daar was geen teken van gedwonge toegang aan die buitekant van die huis nie, maar dat ŉ veiligheidsdeur aan die binnekant van die huis na bewering oopgedwing is. Die egpaar se voertuig, ŉ silwer Chevrolet Spark met die registrasienommer FWZ 736 FS, is gesteel sowel as vuurwapens en die egpaar se selfone. Die voertuig is nog nie gevind nie. Die polisie ondersoek ŉ plaasaanval en twee sake van moord. Niemand is nog in verband met die voorval in hegtenis geneem nie. Dit is ook nog nie duidelik hoeveel aanvallers by die moorde betrokke was nie. Marius Müller, nasionale operasionele koördineerder van AfriForum, het aan Maroela Media gesê die man was 78 jaar oud en die vrou 67. Hulle was albei lede van AfriForum. Die egpaar is vermoedelik Dinsdag tydens die vroeë oggendure vermoor. Die name van die slagoffers is bekend, maar word weerhou totdat al hul naasbestaandes van hul dood in kennis gestel is. Volgens Müller is 34 mense, dié egpaar ingesluit, vanjaar reeds op plase landswyd vermoor.